Си Хэку

Си хэкууэ дыщэ губгъуэ,
Къэхъугъэм и епэр,
Кавказым щынэхъ фIыгъуэ,
Дохьэхыр птеплъэ нэр!
Лэгъупуэ из мазагъуэр
Къыщоблэр уи щхьэщыгу,
Нарт-Санэ-хущхъуэ дэгъуэр -
КъыщIож уи ЕсэнтIыгу.
Акъужьыр алъп сэхъуауэ
Уи ныджэм щопIейтей,
Псы Iэлхэр Iэсэ пщIауэ
Турбинэхэр пхуагъэхъей.
Пшэ уанэу Iуащхьэмахуэ
Плъыр сакъыу къыпщхьэщытщ,
Аузхэм щызэрахуэ Iэщ бжыгъэр
вагъуэ лъытщ.
ТеплъафIэу мывэ гъуэгухэм
Уи губгъуэр зэрахъащ,
КIыфIыгъуэр щIыпIэ дэгухэм
ДыгъэщIэм щхьэщитхъащ.
ЖьакIацэу щхьэмыж уэрхэр
Хы щхьэфэу мэбырыб,
Толъкъунхэр, къыр къэзэрхэр
Убзэншэу уощI IэрыпI.
Къунанхэм пшагъуэ гуартэу
Бгы щхъуантIэхэр яхъуэкIу,
АкъылкIэ щIыр бгъэбатэу
Жэщ-махуэми уопэкIу.
БэвыгъэкIэ си хэкум
Зыгуэр зытебгъэкIуэн!
Имызуэ зэи бжьыхьэкум
Къинакъым уи щIым гуэн!
Къыр таж утеуIуамэ,
Зэхохыр дыщэ макъ,
Аузхэм щыбэщ мрамор,
Щогъуэтыр домбеякъ.
Зэтетуэ унэ инхэм
Дэндежи зыщаIэт,
ЩолъапIэр гуфIэ блынхэм
УхуакIуэм и сурэт.
Хуэдэншэу уи шу жэрхэм
Зрачмэ, пшэм йопыдж,
Нарт лъэпкъыу уилI жыджэрхэм
ТхьэIухудхэр къагъэудж.
Уи цIыхухэр фIыщIэ хэлъуэ
Лэжьыгъэм гугъу дохьыф,
УэрэдкIэ зэрылъэлъуэ
ГуфIэгъуэм зэхотыф.
СщIэ псохэри щIэщыгъуэ
Щысщохъур сэ уи дей,
УзиIэщ – сымыфыгъуэ!
Уи фIэщ щIы, Къэбэрдей!
УзиIэу уэ си хэкур
Къэслъыхъуэркъым жэнэт,
IуащхьитIым я зэхуакур
Бгъуэтынкъым къызыхуэт.
Си хэкууэ дыщэ губгъуэ,
ГъащIэщIэм и епэр!
Кавказым и щIы фIыгъуэ,
Уи теплъэм IэфI ещI псэр!